શહેરભરમાં ચકચાર જગાવનારી નહેરુનગર પાસેથી સ્કોર્પિઓ કારમાં અપહરણ કરી જઈ ગેંગરેપ કરવાની ઘટનાની તપાસ અંતે ક્રાઇમ બ્રાન્ચને સોંપાઈ છે. સેટેલાઈટ જેવા વિસ્તારમાં કારમાં યુવતી સાથે ત્રણ મહિના પહેલાં ગેંગરેપ, એ પછી મણિનગરમાં ધમકી આપી ઈન્જેક્શન લગાવવું અને ચાર દિવસ પહેલાં ઈસનપુરમાં સ્પ્રે છાંટી યુવતીનું કારમાં અપહરણ, અડપલાં અને વીડિયોગ્રાફીની ફરિયાદ થઈ છે. ત્રણ મહિનાના ગંભીર ઘટનાક્રમની ગંભીરતા સમજાતાં ઉચ્ચ સ્તરેથી સૂચના બાદ ત્રણ એડિ.DCPને તપાસમાં સક્રિય બનાવાયાં હતાં. અપહરણ, બળાત્કાર, 50000ની ખંડણી અને ધમકીની ફરિયાદમાં મુખ્યપાત્ર મનાતી યામિની નામની યુવતી રાજકોટ એરપોર્ટથી પકડાઈ છે. પીડિતાની ફરિયાદ મુજબના આરોપી ગૌરવ દાલમિયા, વૃષભ મારૂ અચાનક જ ભૂગર્ભમાં ઉતરી ગયાં છે. યામિની નાયર રાજકોટથી દિલ્હી ભાગે તે પહેલાં પકડી પડાઈ છે.